钦定古今图书集成/明伦汇编/氏族典/第294卷 > 方从哲
## 钦定古今图书集成/明伦汇编/氏族典/第294卷 > 方从哲

按《明外史方从哲传》：“从哲，字中涵，其先德清人。隶籍
锦衣卫，家京师。从哲举万历十一年进士，授庶吉士，
进编修，屡迁国子祭酒。请告家居，久不出，时颇称其
恬雅。中旨起吏部左侍郎。四十一年，拜礼部尚书，兼
东阁大学士，与吴道南并命。时道南在籍，首辅叶向
高去国，从哲遂独相。未几，道南至。会张差梃击事，起”
刑部以疯癫蔽狱。王之采钩得其情，庞保、刘成等迹
始露。从哲偕道南请益饬宫禁防，而斥之采言谬妄，
帝纳之。道南以母忧归，从哲复独相。性柔懦，将顺帝
意，无所匡正。四十八年七月，帝不豫，从哲偕九卿、台
谏问安。越二日，召从哲等受顾命，又二日乃崩。光宗
嗣位，选侍李氏最得帝宠，郑贵妃请立选侍为皇后，
选侍亦为贵妃，求封太后。帝已于乙卯得疾，丁巳，力
疾御门，命从哲封贵妃为皇太后。从哲遽以命，礼部
侍郎孙如游力争，事乃止。时都下纷言中官崔文昇
进泄药，帝由此委顿。帝疾已殆，召从哲等至乾清宫，
从哲等请慎医药，帝问：“有鸿胪官进药者安在？”从哲
曰：“鸿胪寺丞李可灼。”帝命宣可灼至，趣和药进，所谓
“红丸”者也。日晡复进一丸。帝崩，中外皆恨可灼甚，而
从哲拟遗旨赉可灼银币。及熹宗即位，给事中惠世
扬纠从哲十罪，三可杀，从哲求去，慰留。先以光宗登
极恩，加少保、吏部尚书、武英殿大学士。再以帝登极
恩，加少师、建极殿大学士。给事中程注复劾之。从哲
力求去。命进中极殿大学士，遣行人护归。崇祯元年
卒，谥《文端》。